Љубичаста пегавост изданака и пупољака малине (***Didymella applanatа*** )

Патоген љубичасте пегавости изданака малине (***Didymella applanatа*** ) је један од економски најзначајнијих у производњи малине у нашој земљи. Презимљава у форми мицелије, перитеција, пикнида на једногодишњим и старим изданцима. Током пролећа, у влажним условима, гљива формира аскоспоре и конидије које врше примарне инфекције.

Први симптоми се уочавају крајем јуна месеца. Зараза младих изданака почиње са ивица листа и шири се ка главном нерву. Заражени део између нерава некротира у виду латиничног слова “V“, са мркожутим ободом листа. Овакво лишће се најчешће превремено суши. Кроз лисну дршку патоген доспева до изданака, где инфицира кору око пупољка, а касније и целе изданке. На изданцима се појављују љубичасте пеге које се постепено шире и прелазе у мрку боју. Секундарна инфекција наступа нешто касније, изазивајући пуцање епидермиса нодуса, због чега долази до појаве уздужних смеђих бразда. Током зиме изданци добијају сребрнасту боју. Јаче нападнути изданци често измрзавају. Преостали заражени изданци у току пролећа или уопште не крећу или се из њихових ретких пупољака развијају слабе гранчице, које доносе мале количине ситних и меканих плодова.

Најефикаснија мера борбе од овог патогена је уклањање првих серија младих изданака у периоду када је интезитет заразе највећи. Поред ове мере значајне су и следеће превентивне мере:

* орезивање, изношење и спаљивање изданака који су донели род након бербе
* редовно уништавање корова
* проређивање изданака који се остављају за наредну годину
* избор терена за садњу и здрав садни материјал
* хемијска заштита током целе вегетације.

Стојковић-Јовановић Љиљана

ПССС Чачак